Gruvonds in Sri Lanka-gesin se tuin - Maroela Media
'n Gesin in Sri Lanka het in hul tuin op die oorskot van minstens nege mense afgekom.
"Die gesin het Vrydag op dié gruvonds afgekom toe hulle die tuin skoon gemaak het," het Ajith Rohana, woordvoerder van die polisie, gesê. Die gesin woon in Puthukkudirippu in die noordelike distrik van Mullaittivu.
"Die oorskot van nege mense is tot dusver ontdek en die beendere is na die regsmediese beampte gestuur vir verdere analise," het Rohana aan verslaggewers gesê.
Beamptes het 'n paar dae vantevore bevestig 80 liggame is in 'n ongemerkte massagraf in Mannar ontdek. Dit is die eerste graf wat in die voormalige oorlogsone ontdek is sedert soldate vyf jaar gelede 'n sege behaal het oor die Tamil-rebelle.
Volgens die Verenigde Nasies het ongeveer 100 000 mense tussen 1972 en 2009 in Sri Lanka gesterf tydens die etniese oorlog. -SAPA